Diari Oficial de la Generalitat Valenciana


Sumari del DOGV 8932, del 22-10-2020 (2020/8565)

RESOLUCIÓ de 6 d'octubre de 2020, de la directora general de Modernització i Relacions amb l'Administració de Justícia, per la qual s'inscriu la modificació dels estatuts del Col·legi de Politologia i Sociologia de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8932

Data del DOGV
:   22-10-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/8565


Data del document
:   06-10-2020

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 6 d'octubre de 2020, de la directora general de Modernització i Relacions amb l'Administració de Justícia, per la qual s'inscriu la modificació dels estatuts del Col·legi de Politologia i Sociologia de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana. [2020/8565]  
  
Vist l'expedient de sol·licitud de modificació estatutària instruït a instàncies del Col·legi de Politologia i Sociologia de la Comunitat Valenciana, inscrit amb el número 48 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels seus estatuts en aquest registre, atesos els següents:  
  
  
Fets  
Primer. La presidenta de l'Il·lustre Col·legi Oficial de Doctors i Llicenciats en Ciències Polítiques i Sociologia de la Comunitat Valenciana va presentar, en data de 23 d'octubre de 2019, sol·licitud de modificació de la denominació del col·legi i inscripció de la modificació parcial dels estatuts de l'Il·lustre Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts de l'Il·lustre Col·legi Oficial de Doctors i Llicenciats en Ciències Polítiques i Sociologia de la Comunitat Valenciana van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana, per Resolució de 30 d'octubre de 2000, de la Secretaria General de la Conselleria de Justícia i Administracions Públiques.  
Tercer. La modificació parcial dels estatuts i la modificació de la denominació de l'Il·lustre Col·legi Oficial de Doctors i Llicenciats en Ciències Polítiques i Sociologia de la Comunitat Valenciana, va ser aprovada per l'assemblea general del Col·legi el 5 de setembre de 2019, segons certificat del secretari del Col·legi, amb el vistiplau de la presidenta, de data 8 de febrer de 2020.  
Quart. Pel Decret 138/2020, de 18 de setembre, del Consell es va aprovar el canvi de denominació, passant a denominar-se Col·legi de Politologia i Sociologia de la Comunitat Valenciana.  
Cinqué. La modificació estatutària la inscripció de la qual se sol·licita es refereix al canvi de redacció dels articles 1, 3, 6, 8.a), 14, 15, 23, 24, 35, capítol IX, 50.b), i la disposició transitòria primera, que queden redactats del tenor literal següent:  
  
«Article 1. Naturalesa i denominació  
El Col·legi de Politologia i Sociologia de la Comunitat Valenciana és una corporació oficial de dret públic amb personalitat jurídica pròpia i plena capacitat per al compliment de les seues finalitats, sense perjudici de la legislació bàsica de l'Estat i de les lleis que regulen la professió, que es regeix per les normes autonòmiques en matèria de col·legis professionals, pels seus estatuts i pels reglaments de règim interior.  
  
Article 3. Seu  
La seu del Col·legi de Politologia i Sociologia de la Comunitat Valenciana està situada a Alacant, Avinguda pintor Pérez Gil, 16, Finca Torre Juana, 03010. Podrà modificar-se aquesta per decisió de l'assemblea general per majoria absoluta, prèvia comunicació a les autoritats i institucions corresponents, en compliment de la llei vigent.  
  
Article 8. Requisits per a l'adquisició  
Per a pertànyer al col·legi són necessaris els requisits següents:  
a) Estar en possessió del títol de doctor/a, graduat/da o llicenciat/da en Ciències Polítiques o Sociologia, obtingut en una universitat espanyola i/o estrangera, degudament convalidat. La col·legiació per a nacionals dels estats membres de la Unió Europea que es troben prèviament establits, amb caràcter permanent, en qualsevol dels esmentats estats, es regirà pels termes que resulten de la legislació comunitària i el dret intern del país d'establiment en desenvolupament d'aquesta legislació.  
  
  
Article 14. Reunions ordinàries  
b) En l'ordre del dia s'inclouran, a més, l'informe sobre les diverses comissions de treball i la comunicació dels càrrecs que substitueixen els que hagueren quedat vacants en la Junta de Govern, sent tancat per un torn de precs i preguntes, en el qual no podrà adoptar-se cap acord vinculant.  
  
Article 15. Reunions extraordinàries  
c) Aprovació del nomenament de nous càrrecs que suplisquen els vacants de la Junta de Govern d'acord amb el que s'estableix en l'article 23.2.b. Les modificacions en els òrgans de govern també seran comunicades al Consell Valencià de Col·legis Professionals.  
  
Article 23. Composició  
La Junta de Govern podrà estar composta per un mínim de tres persones:  
Un/a vicedegà/ana de la província de Castelló.  
Un/a vicedegà/ana de la província de València  
Un/a vicedegà/ana de la província d'Alacant  
Cadascun/a assumirà, a més, el càrrec de degà/ana, secretari/ària o tresorer/a d'àmbit autonòmic.  
No obstant l'anterior, la composició òptima serà la resultant d'afegir a cadascun dels anteriors, una vocalia per a Ciència Política i una altra per a Sociologia en cadascuna de les províncies:  
Un/a vicedegà/ana i dues vocals de la província de Castelló.  
Un/a vicedegà/ana i dues vocals de la província de València.  
Un/a vicedegà/ana i dues vocals de la província d'Alacant.  
En qualsevol cas i quan el volum de col·legiats així ho aconselle, podran nomenar-se fins a tres càrrecs més: un degà/ana, un/a secretari/ària i un tresorer/a del Col·legi d'àmbit autonòmic, amb el que la composició màxima de la Junta serà de dotze representants:  
Un degà/ana, un/a secretari/a i un/a tresorer/a, tots ells d'àmbit autonòmic.  
Un/a vicedegà/ana i dues vocals de la província de Castelló.  
Un/a vicedegà/ana i dues vocals de la província de València.  
Un/a vicedegà/ana i dues vocals de la província d'Alacant.  
La representació de la Junta de Govern, preferentment, estarà equilibrada entre nombre d'homes i dones i entre membres provinents de Ciència Política i Sociologia.  
  
Article 23.b. Els vicedegans/es tindran autonomia plena per a la representació del Col·legi a la seua província corresponent, així com en el territori nacional quan les circumstàncies així ho requerisquen. No obstant això, la presa de decisions es farà en Junta de Govern.  
  
Article 24. Provisió de càrrecs, mandats i reelecció  
Les i els membres que constituïsquen la Junta de Govern seran triats/des per l'assemblea general en la seua reunió ordinària de desembre, per a un període de tres anys, per votació directa, secreta i per majoria simple de vots, en la qual podran participar tots els col·legiats/des que es troben al corrent en el pagament de les seues quotes i en ple exercici dels seus drets corporatius.  
Els/les titulars dels càrrecs no podran ser reelegits més de dos mandats consecutius. Podrà ampliar-se el mandat per un període determinat, per decisió per majoria absoluta de l'assemblea general.  
L'acompliment d'un càrrec en la Junta de Govern serà gratuït, sense perjudici de l'assumpció que el col·legi faça de les despeses que origine l'exercici d'aquest càrrec.  
Per a poder presentar-se com a candidat/a a les eleccions per a ser membre de la Junta de Govern serà necessari, exceptuant el que està disposat en la disposició transitòria única, comptar amb dos anys d'antiguitat com a col·legiat/da abans de la data de proclamació dels/les candidats/es i estar en ple ús dels drets civils i col·legials.  
  
Article 35. Candidats/es i convocatòria  
Els i les col·legiades amb interés a formar part de la Junta de Govern del col·legi es presentaran a les eleccions en llistes tancades compostes per un mínim de tres integrants, a saber, un vicedegà o vicedegana per cadascuna de les províncies (Castelló, València i Alacant) i un màxim de dotze (tres vicedegans/es provincials, dues vocals per província i tres càrrecs d'àmbit autonòmic: degà/ana, secretari/ària, tresorer/a).  
  
Per a poder presentar-se com a candidat o candidata en les llistes a les eleccions per a ser membre de la Junta de Govern o per a cobrir les vacants que es produïsquen, serà necessari comptar amb dos anys d'antiguitat com a col·legiat/da abans de la data de proclamació dels candidats i les candidates i estar en ple ús dels drets civils i col·legials, amb l'excepció prevista en la disposició transitòria única d'aquest Estatut.  
La Junta de Govern, mitjançant una circular dirigida a totes les persones col·legiades, els informarà de la convocatòria d'eleccions i donaran un termini de 20 dies naturals, comptats a partir de la publicació en el Diari Oficial de la Generalitat Valenciana, per a la presentació de les llistes.  
Totes les persones col·legiades que reunisquen les condicions abans exigides podran formar part de les llistes sempre que ho facen dins del termini previst.  
  
Article 36. Proclamació dels/les candidats/es  
Transcorregut el termini per a la presentació de candidatures, se n'efectuarà la proclamació.  
Les candidatures seran fixades al tauler d'anuncis del col·legi i enviades per correu a tots Els/les col·legiats/des en el termini de tres dies hàbils al tancament del període de presentació perquè aquests/es puguen exercitar el dret a la impugnació de candidatures.  
Transcorreguts huit dies des de l'enviament de les candidatures sense haver-se rebut cap reclamació, o no existint causa justificada segons el parer de la Junta de Govern perquè prosperen les impugnacions presentades, la llista de candidatures serà definitiva. En cas d'acceptar-se alguna modificació haurà de ser immediatament comunicat el nom del candidat o candidata o llista d'impugnats/es a tots els/les col·legiats/des, establint-se la llista definitiva amb els i les restants.  
  
CAPÍTOL IX  
Jurisdicció disciplinària  
  
Article 44. Àmbit  
La Junta de Govern podrà acordar la imposició de sancions als seus col·legiats/des pels actes que realitzen o omissions en què incórreguen en l'exercici o amb motiu de la seua professió, així com per altres actes o omissions que els siguen imputables com a contraris a prestigi i competència professional.  
Les sancions no podran ser acordades per la Junta de Govern sense prèvia formació d'expedient, en el qual serà oït l'inculpat/da, permetent-li aportar proves i defensar-se per ell o ella, pel seu representant legal o per mitjà d'un altre/a col·legiat/da apoderat/da a l'efecte.  
  
Article 45. Classificació de les infraccions  
Les infraccions que puguen comportar sancions disciplinàries es classifiquen de: lleus, greus i molt greus.  
1. Infraccions lleus  
a) L'incompliment del que es disposa com a deures, o l'obstrucció dels drets contemplats en el capítol III dels presents estatuts, i les normes complementàries que els desenvolupen quan tal acció o omissió no constituïsca, per si mateix, infracció greu molt greu.  
b) La falta de respecte als seus companys/es, quan no implique greu ofensa d'aquests.  
1. Infraccions greus  
a) L'incompliment del que es disposa en les lletres c), e), f) e h) de l'article 10 dels presents estatuts.  
b) L'obstrucció en l'exercici dels drets garantit per les lletres c) i d), de l'article 9 dels estatuts.  
c) L'agressió als seus companys i/o companyes i les ofenses inferides contra ells/es que suposen greu atac a la seua dignitat personal o professional.  
d) L'acumulació en el període d'un any de tres infraccions lleus per les quals haguera sigut sancionat.  
1. Infraccions molt greus  
a) Els actes i omissions que constituïsquen una ofensa greu a la dignitat professional o les regles ètiques que hi regeixen.  
b) La realització d'activitats contràries a les finalitats d'aquest col·legi.  
c) L'encobriment de l'intrusisme professional.  
d) La condemna per sentència ferma de fets greus.  
e) La reiteració en el període d'un any, de dues infraccions greus.  
  
Article 46. Quadre de sancions  
Les sancions a les quals es refereix aquest article són les següents:  
1. Sancions per infraccions lleus:  
a) Advertiment per escrit.  
b) Amonestació privada.  
Sancions per infraccions greus:  
a) Amonestació pública.  
b) Suspensió de la condició de col·legiat/da i de les atribucions i garanties que aquesta li confereix per un període no superior a tres mesos.  
3. Sancions per infraccions molt greus:  
a) Suspensió de la condició de col·legiat/da i de les atribucions que aquesta li confereix per un període de tres mesos fins a un any, si es tracta de les infraccions detallades en els apartats a), b) i e) d'article 43.3.  
b) Expulsió del col·legi en els casos previstos en la resta dels apartats del citat article.  
Totes les sancions són competència exclusiva de l'assemblea general, a proposta de la Junta de Govern. Aquesta pot provisionalment suspendre al/la col·legiat/da en els seus drets i atribucions fins que es convoque l'assemblea general.  
  
Article 47. Procediment  
L'acord provisional de suspensió per més de sis mesos i la proposta d'expulsió haurà de ser presa per la Junta de Govern, mitjançant votació secreta i amb la conformitat de dues terceres parts dels i les membres presents.  
A aquesta sessió estan obligats a assistir tots els/les membres de la junta, sense perjudici de la validesa de l'acord adoptat, sempre que aquesta estiga convocada i constituïda conforme al que es preveu en l'article 26. El/la membre de la Junta de Govern que sense causa justificada no hi concorreguera, deixarà de pertànyer a l'òrgan rector d'aquest col·legi, prèvia formació del corresponent expedient, i no podrà ser nominat de nou en l'elecció que es realitze per a cobrir la seua vacant.  
  
Article 48. Recursos  
En contra de les sancions imposades per l'assemblea general, la persona interessada podrà recórrer potestativament davant la Junta de Govern, o bé acudir directament a la via jurisdiccional. Contra les resolucions d'aquests recursos, que esgoten la via administrativa, cap la interposició de recurs en via jurisdiccional contenciós administrativa.  
  
Article 50.b. Administració dels recursos econòmics  
Cada província podrà administrar de manera autònoma els recursos que obtinga per gestions directes del vicedegà o vicedegana corresponent, quedant l'aprovació d'aquesta gestió en mans de la Junta de Govern.  
  
DISPOSICIONS TRANSITÒRIES  
  
Primera  
No escau l'aplicació del requisit d'antiguitat mínima de col·legiació de dos anys per a la presentació de candidatures a l'elecció d'òrgans en la convocatòria fundacional del Col·legi de Politologia i Sociologia de la Comunitat Valenciana, o bé quan es constate un període d'inactivitat absoluta per part de la Junta del Col·legi superior a dotze mesos. S'entendrà per inactivitat absoluta la no realització de les assemblees i reunions de la Junta de Govern indicades en aquest text, a més de la no realització de les activitats que són missió del col·legi, tot això sense causa justificada. Correspondrà als/les col·legiats/des, reunits en assemblea, determinar la inactivitat d'aquest període».  
  
  
  
Fonaments de dret  
Primer. Revisada la sol·licitud de modificació dels estatuts del Col·legi de Politologia i Sociologia de la Comunitat Valenciana, aquests contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. La modificació estatutària ha sigut aprovada amb els requisits i formalitats previstos en aquest article i en els mateixos estatuts del Col·legi.  
Tercer. L'expedient ha sigut tramitat per la Direcció General de Modernització i Relacions amb l'Administració de Justícia de la Conselleria de Justícia, Interior i Administració Pública, competent per així disposar-ho l'article 6.1 de la citada Llei 6/1997, tenint en compte el que es preveu per la disposició final del Decret 4/2002, de 8 de gener, en virtut de les atribucions d'aquesta Direcció General de Modernització i Relacions amb l'Administració de Justícia, competent per a resoldre sobre la idoneïtat de la inscripció sol·licitada, de conformitat amb el que es disposa en l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
  
Per tot l'anterior; vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desenvolupament d'aquesta última; i altres disposicions complementàries de pertinent aplicació, resolc:  
  
  
Inscriure la modificació parcial dels estatuts del Col·legi de Politologia i Sociologia de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació; o bé, recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 6 d'octubre de 2020.- la directora general de Modernització i Relacions amb l'Administració de Justícia: Ángels Bixquert Sanz.